**FEMEIA DESCULȚĂ**

*Felix Rian Constantinescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt femeia desculță a amintirilor tale

Pe mine m-ai iubit jos pe malul râului

Și din tâmpla muntelui - în mine te-ai

Botezat asemeni credincioșilor vieții

Sunt femeia desculță pe care ai părăsit-o

Pe când erai fericit în lumina căzând

Privește-mi picioarele arse sărută-le

De sângele pământului - încă te caut

Din lumina clătită de iubire - pe ogor

Eram singură și mă gândeam la tine

Un prânz cu brânză roșiile noastre

Și multă pâine înnegrită de țărână

Hai! Hai! vino și așează-ți capul pe

Tălpile mele - sunt femeia desculță

Sunt femeia desculță - sunt femeia

Desculță - sunt femeia desculță.